แบงก์กรุงเทพจีนผวาทรัมป์
เกาะติดนโยบายการค้าใหม่อเมริกาห่วงกระทบ คาดปล่อยกู้โตตามเป้า
14 พ.ย. 2559

เกาะติดนโยบายการค้าใหม่อเมริกาห่วงกระทบ คาดปล่อยกู้โตตามเป้า
แบงก์กรุงเทพยอมรับ นโยบายการค้าของทรัมป์กดดันเศรษฐกิจจีน แต่เชื่อว่าปีหน้าสินเชื่อยังโตตามแผน
นายสุวัชชัย ทรงวานิช ประธานเจ้าหน้าที่บริหารธนาคารกรุงเทพ (ประเทศจีน) เปิดเผยว่า กำลังติดตามผลกระทบที่มีต่อเศรษฐกิจจีน หลังจากที่นายโดนัลด์ ทรัมป์ ได้รับเลือกเป็นประธานาธิบดีสหรัฐ ซึ่งมีนโยบายการค้าระหว่างประเทศที่เข้มงวดมากขึ้น และอาจมีผลกับการค้าของจีน เพราะสหรัฐเป็นคู่ค้าอันดับ 1 ของจีน
ทั้งนี้ ยอมรับว่าปัจจัยความไม่แน่นอนของเศรษฐกิจจีนจากประธานาธิบดีสหรัฐคนใหม่ เป็นความท้าทายของการดำเนินธุรกิจธนาคารกรุงเทพ (ประเทศจีน) ในปีหน้า ที่อาจส่งผลให้เศรษฐกิจจีนชะลอตัวลง และส่งผลกระทบต่อลูกค้าที่ทำธุรกิจในจีนได้ แม้ว่าลูกค้าจีนจะมีความเชื่อมโยงโดยตรงกับตลาดสหรัฐไม่มากก็ตาม
“ส่วนผลกระทบกับลูกค้าโดยตรงคิดว่าไม่มาก สังเกตจากช่วงที่สหรัฐเกิดวิกฤตซับไพรม์เมื่อปี 2551 ที่กระทบไปทั่วโลก แต่บริษัทจีนปรับตัวได้เร็ว จากเดิมที่มุ่งเน้นการส่งออกก็เปลี่ยนมาเน้นตลาดภายในประเทศแทน โดยลูกค้าของธนาคารในจีนส่วนมากทำธุรกิจที่ป้อนตลาดภายในเป็นหลักเช่นกัน” นายสุวัชชัย กล่าว
นายสุวัชชัย กล่าวว่า ปัจจัยเสี่ยงใหม่ดังกล่าวไม่กระทบกับแผนธุรกิจและเป้าหมายการปล่อยสินเชื่อของธนาคารกรุงเทพ (ประเทศจีน) ในปีหน้า โดยประเมินว่าสินเชื่อจะยังขยายตัวได้ เนื่องจากลูกค้าธุรกิจที่เกี่ยวเนื่องกับการบริโภคภายในประเทศยังไปได้ดี เช่น กลุ่มอาหาร ภาคบริการ และพลังงาน
ล่าสุด ธนาคารอนุมัติสินเชื่อโครงการ (โปรเจกต์ไฟแนนซ์) ในโครงการก่อสร้างโรงไฟฟ้าพลังงานถ่านหิน กำลังการผลิต 1,400 เมกะวัตต์ ให้แก่ลูกค้ารายหนึ่งเป็นบริษัทร่วมทุนระหว่างไทยกับจีน มูลค่าราว 3,150 ล้านหยวน ที่ลูกค้ามีความต้องการใช้สินเชื่อ 2 ใน 3 ของมูลค่าโครงการ โดยการสนับสนุนทางการเงินดังกล่าวเป็นการปล่อยสินเชื่อร่วม (ซินดิเคตโลน) ซึ่งธนาคารกรุงเทพ และธนาคารกรุงเทพ (ประเทศจีน) มีส่วนแบ่งวงเงินสินเชื่อประมาณ 700 ล้านหยวน โรงงานดังกล่าวใช้เวลาก่อสร้าง 2 ปี คาดว่าจะเริ่มผลิตไฟฟ้าได้ในต้นปี 2562
ทั้งนี้ วงเงินปล่อยสินเชื่อในโครงการดังกล่าว จะไปบันทึกสินเชื่อของปี 2560 ที่ช่วยขับเคลื่อนให้สินเชื่อในปีหน้ามีอัตราเติบโตได้ 6-7% แล้ว อีกทั้งยังมีสินเชื่อโครงการที่กำลังพิจารณาอยู่ในขณะนี้ราว 2-3 โครงการ อาทิ เซอร์วิสอพาร์ตเมนต์ ธุรกิจอาหาร จึงมั่นใจว่า การปล่อยสินเชื่อในปีหน้าจะขยายตัวได้ดีกว่าปีนี้
อย่างไรก็ตาม แม้จะมีดีลสินเชื่อโปรเจกต์ไฟแนนซ์อย่างต่อเนื่อง แต่สัดส่วนยอดคงค้างสินเชื่อของธนาคารกรุงเทพ (ประเทศจีน) มากกว่าครึ่งหนึ่งยังเป็นสินเชื่อหมุนเวียน (เวิร์กกิ้งแคปปิตอล) เนื่องจากลูกค้ายังมีความต้องการสินเชื่อหมุนเวียน ขณะเดียวกันเป็นการดูแลความสมดุลของพอร์ตสินเชื่อในการสร้างรายได้และความเสี่ยง
อย่างไรก็ดี ในช่วงที่ผ่านมาภาพรวมการลงทุนจากนักลงทุนต่างชาติในจีนมีแนวโน้มชะลอลงตามเศรษฐกิจและการส่งออกจีนไปบ้าง ทว่าทางการจีนน่าจะยังสามารถขับเคลื่อนเศรษฐกิจปีนี้ให้เติบโตได้ตามแผน 6.7% โดยช่วง 3 ไตรมาสที่ผ่านมา จีดีพีของจีนขยายตัวได้ดีจากแรงขับเคลื่อนการบริโภคภายในประเทศเป็นหลัก